6 ಮಂದಿ ರಷ್ಯಾ ಮಹಿಳೆಯರಿಂದ ಪಿತೃಗಳಿಗೆ ಪಿಂಡ ಪ್ರದಾನ

ಪಾಟ್ನಾ: 6 ಮಂದಿ ರಷ್ಯಾದ ಮಹಿಳೆಯರು ಬಿಹಾರದ ಗಯಾದಲ್ಲಿ ಹಿರಿಯರಿಗೆ ಪಿಂಡ ಪ್ರದಾನ ಮಾಡಿದ್ದಾರೆ. ರಷ್ಯಾದ ವಿವಿಧ ಪ್ರದೇಶಗಳಿಂದ ಆಗಮಿಸಿದ ಇವರು ವಿಷ್ಣುಪಾದ ದೇವಾಲಯದ ದೇವಘಾಟ್ ನಲ್ಲಿ ಪಿಂಡ ಪ್ರಧಾನ ಮಾಡಿದ್ದಾರೆ.

ಪುರೋಹಿತ ಲೋಕನಾಥ್ ಗೌರ್ ಅವರು ಪ್ರತಿಕ್ರಿಯಿಸಿ, ಭಾರತೀಯ ಉಡುಪು ಧರಿಸಿ ರಷ್ಯಾದ ಮಹಿಳೆಯರು ಪಿಂಡ ಪ್ರಧಾನ ಮಾಡಿದರು. ಭಾರತೀಯ ಸಂಸ್ಕೃತಿಯಲ್ಲಿ ನಂಬಿಕೆ ಇಟ್ಟ ಇವರು ಹಿರಿಯರಿಗೆ ಆತ್ಮಕ್ಕೆ ಶಾಂತಿ ಸಿಗಲೆಂದು ನಮ್ಮ ದೇಶಕ್ಕೆ ಬಂದಿದ್ದಾರೆ ಎಂದು ತಿಳಿಸಿದರು.

ಪಿಂಡ ಪ್ರದಾನ ಮಾಡಿದ ಬಳಿಕ ರಷ್ಯಾದ ಎಲೆನಾ ಮಾತನಾಡಿ, ಭಾರತ ಧರ್ಮ ಹಾಗೂ ಆಧ್ಯಾತ್ಮದ ತವರು ನೆಲ. ಗಯಾಗೆ ಆಗಮಿಸಿದರೆ ನನಗೆ ಮಾನಸಿಕ ನೆಮ್ಮದಿ ಸಿಗುತ್ತದೆ. ನನ್ನ ಪೂರ್ವಜನರ ಆತ್ಮಕ್ಕೆ ಶಾಂತಿ ಸಿಗಲೆಂದು ನಾನು ಇಲ್ಲಿಗೆ ಬಂದಿದ್ದೇನೆ ಎಂದು ಹೇಳಿದರು.

ಕಳೆದ ವರ್ಷ ರಷ್ಯಾ, ಸ್ಪೈನ್, ಜರ್ಮನಿ, ಚೀನಾ, ಸೇರಿದಂತೆ ಒಟ್ಟು 27 ಮಂದಿ ಆಗಮಿಸಿದ ಪಿಂಡ ಪ್ರದಾನ ಮಾಡಿದ್ದರು. ಪಿತೃಪಕ್ಷದಲ್ಲಿ ಪಿಂಡ ಪ್ರದಾನ ಮಾಡಲೆಂದೇ ಪ್ರತಿ ವರ್ಷ 10 ಲಕ್ಷಕ್ಕೂ ಹೆಚ್ಚು ಜನ ಗಯಾಗೆ ಬರುತ್ತಾರೆ.

ಏನಿದು ಪಿತೃಪೂಜೆ?
ವರ್ಷದಲ್ಲಿ ಭಾದ್ರಪದ ಬಹುಳ ಪಾಡ್ಯದಿಂದ ಅಮಾವಾಸ್ಯೆಯವರೆಗಿನ 15 ದಿನಗಳು ಪಿತೃಗಳಿಗೆ ಮೀಸಲಾದ ದಿನವಾಗಿದ್ದು, ಈ ದಿನದಲ್ಲಿ ಅವರ ಅನುಗ್ರಹಕ್ಕಾಗಿ ಆಚರಿಸುವ ಧಾರ್ಮಿಕ ಸಂಪ್ರದಾಯವೇ ಪಿತೃ ಪೂಜೆ. ಈ 15 ದಿನಗಳಲ್ಲಿ ಯಾರು ಪಿತೃಪಕ್ಷ ಕಾರ್ಯಗಳನ್ನು ಮಾಡುತ್ತಾರೋ ಅವರಿಗೆ ಸಕಲ ಇಷ್ಟಾರ್ಥಗಳು ನೆರವೇರುತ್ತದೆ ಎನ್ನುವ ನಂಬಿಕೆ ಇದೆ. 15 ದಿನ ಅನುಕೂಲವಿಲ್ಲದೇ ಇದ್ದರೆ ಕೊನೆಯ ಅಮಾವಾಸ್ಯೆಯ ದಿನ ಪಿತೃ ಸೇವೆ ನಡೆಸಬೇಕು.